రియాద్ లో జరిగిన ఫ్యూచర్ ఇన్ వెస్ట్ మెంట్ ఇనిశియేటివ్ ఫోరమ్ లో ప్రధానోపన్యాసమిచ్చిన ప్రధాన మంత్రి

యువర్ రాయల్ హైనెస్, ఎక్స్ లెన్సీజ్, మహిళలు మరియు సజ్జనులు, మిత్రులారా, నమస్కారం. శుభ సాయంకాలం. ఈ కార్యక్రమం లో పాలు పంచుకోవలసింది గా నన్ను ఆహ్వానించినందుకు, గౌరవనీయులైన రాజు గారి కి, పవిత్రమైన జంట మసీదుల సంరక్షుని కి, నా సోదర సమానుడైన రాకుమారుని కి ఇవే ధన్యవాదాలు. ప్రపంచ వ్యాప్తం గా గల కోట్లాది ప్రజల కు ఇక్కడ నెలకొన్న పవిత్రమైన జంట మసీదుల తో పాటు సౌదీ అరేబియా ధార్మిక కేంద్రం గా అలరారుతున్నాయి. అదే విధం గా ఈ ప్రదేశం కూడా ప్రపంచ ఆర్ధిక వ్యవస్థ కు కేంద్ర బిందువు గా ఉన్నది. శక్తివంతమైన ఈ రియాద్ నగరం లో ఈ రోజు న మీ నడుమ ఉన్న నేను సైతం ఒక సకారాత్మకమైనటువంటి ఉత్తేజాన్ని పొందుతున్నాను. మిత్రులారా, ఫ్యూచర్ ఇన్ వెస్ట్ మెంట్ ఇనిశియేటివ్ ఫోరమ్ లో పేర్కొన్న అంశాలు కేవలం ఇక్కడి ఆర్ధిక వ్యవస్థ ను గురించి చర్చించడానికి ఉద్దేశించినవి కావు అన్న సంగతి ని స్పష్టం చేస్తున్నాయి. ప్రపంచం లో అభివృద్ధి చెందుతున్న పోకడల ను అర్ధం చేసుకోడానికి, ప్రపంచ సంక్షేమం కోసం మార్గాల ను అన్వేషించడానికి ఇది ఏర్పాటైంది. ఆ కారణం గానే ఈ ఇనిశియేటివ్ ఫోరమ్ వ్యాపార ప్రపంచం లో ఒక ముఖ్యమైన భాగం గా మారింది. మూడంటే మూడే సంవత్సరాల కాలం లో ఈ ఫోరమ్ సాధించింది ఎంతో ఉంది. ఈ సఫలత కు కారకుడు, నా సోదర సమానుడు అయిన రాకుమారుని కి అనేకానేక అభినందనలు. ఎడారి లో దావోస్ గా ఈ ఫోరమ్ ను అభివర్ణించవచ్చును. గత శతాబ్దం లో, ప్రకృతి ప్రసాదించిన వరం తో పాటు సౌదీ అరేబియా ప్రజల కృషి యొక్క ఫలితం గా ఈ ఇసుక ఎడారి బంగారాన్ని పండించింది. సౌకర్యవంతమైన మనుగడ ను సాగించే అవకాశం సౌదీ అరేబియా నాయకత్వాని కి ఉన్నప్పటికీ అది రాబోయే తరాల కోసం ఆలోచించి వారి భవిష్యత్తు కోసం ఆందోళన చెందింది. యావత్తు మానవాళి కై ఉద్దేశించిన చర్యల ను చేపట్టింది. ఈ ఫోరాని కి ఏదో ఒక పేరు ను పెట్టాలి కదా అని ఫ్యూచర్ అనే పేరు ను పెట్టలేదు. మరి, ముందు చూపు భావన తో భవిష్యత్తే లక్ష్యం గా దృష్టి ని సారించినందుకు గౌరవనీయ రాకుమారుడి ని నేను అభినందిస్తున్నాను. ఈ నేపథ్యం లో, పొరుగు దేశంలో ఉన్న అతని సోదరుని గా ఈ అద్భుతమైన ప్రారంభిక చర్యల లో నేను ప్రపంచం లో వేగం గా అభివృద్ధి చెందుతున్న ఒక ఆర్ధిక వ్యవస్థ కు ప్రాతినిధ్యం వహించడమనేది సహజమే. మిత్రులారా, మీ కోసం నేను భారతదేశపు ప్రజల శుభాకాంక్షల ను నా వెంట తీసుకువచ్చాను. వేలాది సంవత్సరాలు గా సౌదీ అరేబియా తో మేము కలిసి మెలసి ఉన్నాము. సదకతుమ్ అని మీరు అంటున్నట్లుగానే, మన మధ్యన అటువంటి మైత్రి ఉన్నది. మనం ఒకరి తో మరొకరం కలసి వున్నట్టు మేము భావిస్తాము. మన చరిత్రాత్మక బంధాలు, పరిచయాలు మన వ్యూహాత్మక భాగస్వామ్యాని కి ఒక బలమైన పునాది ని వేశాయి. రాకుమారుని తో చర్చ ల అనంతరం ఒక వ్యూహాత్మక భాగస్వామ్య మండలి ని ఏర్పాటు చేసుకోవడం ద్వారా మనం ఈ రోజు న మన సంబంధాల లో ఒక నూతన శిఖరాన్ని అధిరోహించాము. మాన్యులైన రాజు గారి యొక్క మరియు గౌరవనీయ రాకుమారుని యొక్క మార్గదర్శకత్వం లో ఊహించని పురోగతి ని, సంబంధాల లో కలసిపోయే తత్వాన్ని మనం తీసుకు రాగలిగాము. వారి యొక్క కృషి కి, భారతదేశం పట్ల వారి కి ఉన్నటువంటి అభిమానాని కి వారి కి నేను కృతజ్ఞత ను వ్యక్తం చేస్తున్నాను. మిత్రులారా, ‘‘వాట్ ఈజ్ నెక్స్ ట్ ఫర్ గ్లోబల్ బిజినెస్’’ అంశాన్ని గురించి, మరి అందులో భారతదేశం లో నెలకొన్న అవకాశాలు, అంచనాలు, లక్ష్యాల ను గురించి ఈ రోజు న ఇన్ వెస్ట్ మెంట్ ఇనిశియేటివ్ లో ప్రసంగించే అవకాశం నాకు లభించింది. వచ్చే ఐదు సంవత్సరాల లో భారతదేశం యొక్క ఆర్ధిక వ్యవస్థ ను రెట్టింపు చేసి 5 ట్రిలియన్ డాలర్ విలువైన ఆర్ధిక వ్యవస్థ గా తీర్చిదిద్దాలనేది లక్ష్యం గా ఉంది. ఈ నేపథ్యం లో ఈ అంశం మరింత సందర్భోచితం గాను, ముఖ్యమైంది గాను ఉన్నది. మిత్రులారా, ప్రస్తుతం మేము భారతదేశం లో వృద్ధి ని వేగవంతం చేయాలని అనుకొంటున్నందువల్ల, అభివృద్ధి చెందుతున్న ధోరణుల ను బాగా ఆకళింపు చేసుకోవలసి ఉంది. అందువల్ల, నేను ప్రస్తుతం ప్రపంచ వ్యాపారాన్ని ప్రభావితం చేస్తున్న ఐదు ముఖ్యమైన అంశాల ను గురించి చెప్పాలనుకొంటున్నాను. వీటి లో- సాంకేతిక పరిజ్ఞానం మరియు ఆవిష్కరణ ల ప్రభావం ఒకటో అంశం గా, అంతర్జాతీయ వృద్ధి కోసం మౌలిక సదుపాయాల ప్రాముఖ్యత రెండో అంశం గా, మానవ వనరులు, పని లో చోటు చేసుకొంటున్నటువంటి మార్పు లు మూడో అంశం గా, పర్యావరణం పట్ల దయ నాలుగో అంశం గా మరియు వ్యాపార హితమైన పరిపాలన అయిదో అంశం గా ఉన్నాయి. మిత్రులారా, సాంకేతిక పరిజ్ఞానం మరియు ఆవిష్కరణల ద్వారా పెరుగుతున్న ప్రభావాన్ని మనందరం గమనిస్తూనే ఉన్నాము. కృత్రిమ మేధస్సు, జన్యు శాస్త్రం, నానో టెక్నాలజీ ల వంటి పరివర్తనాత్మక సాంకేతికత లు పరిశోధనల కు మించి నిత్య జీవనం లో ఒక భాగం గా మారాయి. సాంకేతికత లో వచ్చిన ఈ మార్పు సమాజాని కి ప్రయోజనాన్ని చేకూర్చింది. కొత్త సాంకేతిక పరిజ్ఞానాన్ని, ఆవిష్కరణల ను అనుసరించే సంస్కృతి ని అభివృద్ధి చేసింది. భారతదేశం లో ఈ సంస్కృతి ని బలోపేతం చేసేందుకు స్టార్ట్- అప్ ల సవాళ్లు గాని లేదా యువత కు హ్యాక థన్ గాని లేదా పాఠశాల విద్యార్థులు వారంతట వారు గా అనుభవాన్ని గడించడానికి వీలు గా అటల్ టింకరింగ్ లేబ్స్ ఏర్పాటు వంటి అనేక స్థాయిల లో మేము ప్రయత్నించాము. ప్రస్తుతం భారతదేశం లో సాంకేతిక పరమైన సంస్థ ల కోసం పరిశోధన, అభివృద్ధి లతో కూడిన ఒక సమగ్ర పర్యావరణ వ్యవస్థ తయారవుతున్నది. మా కృషి కి తగిన ఫలితాలు క్రమం గా కనుపిస్తున్నాయి. భారతదేశం ఇవాళ ప్రపంచం లోకెల్లా మూడో అతి పెద్ద పర్యావరణ హితమైన స్టార్ట్- అప్ ల వ్యవస్థ గా రూపొందింది. భారతదేశం లోని రెండో అంచె నగరాలలోను, మూడో అంచె నగరాల లోను స్టార్ట్- అప్ లు ఒక భాగం అయిపోయాయి. భారతదేశం లో ఒక బిలియన్ అమెరికా డాలర్ ను మించిన విలువ కలిగిన యూనికార్న్ సంస్థ ల సంఖ్య పెరుగుతోంది. మా స్టార్ట్- అప్ ల లో చాలా సంస్థ లు ప్రపంచ వ్యాప్తం గా పెట్టుబడులు పెడుతున్నాయి. ఆహార పదార్ధాల సరఫరా నుండి రవాణా, ఆతిథ్య సేవలు, వైద్య చికిత్స, పర్యాటకం వరకు భారతీయ స్టార్ట్- అప్ లు ప్రతి రంగం లోనూ ప్రవేశిస్తున్నాయి. అందువల్ల, ప్రపంచం లోని పెట్టుబడిదారులు అందరి ని, ముఖ్యంగా వెంచర్ ఫండ్స్ రంగం లో ఉన్న పెట్టుబడిదారులందరి ని పర్యావరణ హితమైన స్టార్ట్- అప్ ల ప్రయోజనాల ను ఓ అవకాశం గా తీసుకోవలసింది గా నేను కోరుతున్నాను. భారతదేశం లోని నూతన ఆవిష్కరణ ల రంగం లో పెట్టిన పెట్టుబడి తప్పక అధిక లాభాల ను ఆర్జించి పెట్టగలుగుతుందని నేను నమ్ముతున్నాను. మరి ఈ లాభాలు యువత కు కూడా సాధికారిత ను కల్పిస్తాయి. మిత్రులారా, ప్రపంచ స్థాయి వృద్ధి కి మరియు వ్యాపారం అభివృద్ధి కి మౌలిక సదుపాయాల ప్రాముఖ్యం నిరంతరం పెరుగుతూ పోతోంది. మౌలిక సదుపాయాలు అవకాశాల ను పెంపొందింపచేస్తాయని నేను నమ్ముతున్నాను. వ్యాపారాల కు భారీ పెట్టుబడుల అవకాశాల ను మౌలిక సదుపాయాలు కల్పిస్తాయి. అయితే మరో పక్క వ్యాపారాభివృద్ధికి మౌలిక సదుపాయాలూ అవసరమే. మిత్రులారా, ప్రస్తుతం ప్రపంచం లో, ముఖ్యం గా అభివృద్ధి చెందుతున్న దేశాల లో భౌతిక మౌలిక సదుపాయాల కు అనేక అవకాశాలు అందుబాటు లో ఉన్నాయి. ఆసియా ఖండం లో, మౌలిక సదుపాయాల రంగం లో ఏడాదికి దాదాపు 700 బిలియన్ డాలర్ మేర మనం పెట్టుబడులను పెట్టవలసిన అవసరం ఉంది. భారతదేశం లో, రానున్న కొన్ని సంవత్సరాల లో దాదాపు 1.5 ట్రిలియన్ డాలర్ మేర పెట్టుబడులు పెట్టాలని మేము లక్ష్యం గా నిర్ణయించుకున్నాము. అదే విధం గా, ప్రస్తుతం మేము కేవలం మౌలిక సదుపాయాల గురించి ఆలోచించడం లేదు గాని ఒక సమగ్ర విధానాన్ని నిర్ధారించడం పై మా ప్రయత్నాలను కేంద్రీకరించాము. ఒకే దేశం – ఒకే విద్యుత్ గ్రిడ్; ఒకే దేశం – ఒకే గ్యాస్ గ్రిడ్; ఒకే వాటర్ గ్రిడ్; ఒకే దేశం – ఒకే మొబైల్ కార్డు; ఒకే దేశం – ఒకే ఆప్టికల్ ఫైబర్ నెట్ వర్క్ వంటి అనేక అంశాల పై కృషి చేస్తూ, భారతదేశ మౌలిక సదుపాయాల రంగాన్ని ఏకీకృతం చేస్తున్నాము. ప్రతి భారతీయ పౌరుని కి ఒక ఇంటి తో పాటు, ప్రతి ఇంటి కి విద్యుత్తు సరఫరా, కుళాయి ద్వారా నీటి సరఫరా సౌకర్యాల ను కల్పించాలని మేము లక్ష్యం గా పెట్టుకొన్నాము. మౌలిక సదుపాయాల అభివృద్ధి లో అసాధారణమైన వేగాన్ని మేము గమనించాము. అందువల్లనే, భారతదేశం లో మౌలికసదుపాయాల అభివృద్ధి రెండు అంకె ల స్థాయి లో కొనసాగుతోంది. సామర్ధ్యం పూర్తి స్థాయి ని చేరుకొంది అనడానికి అవకాశం లేదు. ఫలితం గా, పెట్టుబడిదారుల కు రాబడిపై భరోసా కల్పించబడుతోంది. మిత్రులారా, ఇక మూడో అంశమైన మానవ వనరుల తో పాటు పని తాలూకు భావి లో వస్తున్నటువంటి మార్పు కూడా చాలా ముఖ్యమైందే. ప్రస్తుతం అంతర్జాతీయ పెట్టుబడుల నిర్ణయాలన్నీ అందుబాటులో ఉన్న నాణ్యమైన మానవనరుల మీదే ఆధారపడి ఉన్నాయి. అదేవిధం గా, ఏ కంపెనీ మూల్యాంకనానికైనా నైపుణ్యం కలిగిన మానవ వనరులు ప్రమాణం గా మారాయి. ఈ నేపథ్యం లో ప్రజల ను వేగం గా నైపుణ్యం కలిగిన వ్యక్తులు గా తయారుచేయడం ఒక సవాలు గా మన ముందు నిలచింది. పని స్వభావం తరచు గా మారుతూ ఉండడం తో రానున్న కాలం లో ప్రజల కు అనేక పర్యాయాలు మనం తిరిగి నైపుణ్యం లో శిక్షణ ను ఇవ్వవలసిన అవసరం ఉంది. నేర్చుకోవడం, తిరిగి నేర్చుకోవడం అనేది పునరావృత్తం కావడం చాలా అవసరంగా మారిపోతాయి. మిత్రులారా, భారతదేశాని కి చెందిన నైపుణ్యం కలిగిన మానవ వనరులు ప్రపంచవ్యాప్తం గా గౌరవం మరియు ఖ్యాతి ని పొందాయి. భారతీయ ప్రతిభావంతులు సౌదీ అరేబియా లో ఒక క్రమశిక్షణ తో, చట్టాన్ని గౌరవిస్తూ, కష్టపడి పని చేసే, నైపుణ్యం కలిగిన శ్రామిక శక్తి గా ఒక ప్రత్యేకమైన గుర్తింపు ను సాధించారు. భారతదేశం లో నైపుణ్యాల ను అభివృద్ధి చేయడానికి మేము ఒక సమగ్ర ప్రణాళిక ను అభివృద్ధి చేశాము. దానిపై నిర్విరామం గా పని చేస్తున్నాము. వచ్చే మూడు నాలుగు సంవతసరాల లో ఈ నైపుణ్యాభివృద్ధి కార్యక్రమం ద్వారా వివిధ నైపుణ్యాల లో సుమారు 400 మిలియన్ మంది కి మేము శిక్షణ ను ఇవ్వనున్నాము. భారతదేశం లో పెట్టుబడులు పెట్టే సంస్థల కు ఈ కార్యక్రమం ద్వారా నైపుణ్యం కలిగిన వ్యక్తులు లభిస్తారు. మిత్రులారా, నైపుణ్యం కలిగిన మానవ శక్తి ని అందుబాటు లో ఉంచడం ద్వారా ప్రపంచ ఆర్ధిక వ్యవస్థ పెంపొందుతుంది. అంతర్జాతీయ వాణిజ్య ఒప్పందాల ను కేవలం వస్తువుల సరఫరా వరకు మాత్రమే పరిమితం చేయకుండా, మానవ శక్తి ని, ప్రతిభ ను అంతర్భాగం చేయడం ద్వారా దీని ని సరళీకృతం చేయాలని నేను విశ్వసిస్తున్నాను. మిత్రులారా, ఇక పర్యావరణం పట్ల దయాళుత్వం అనే నాలుగో అంశం కేవలం ఒక ధోరణి గా కాకుండా ప్రస్తుత సమయంలో ఒక పెద్ద అవసరం గా మారింది. జల వాయున పరివర్తన ప్రభావం, స్వచ్ఛమైన ఇంధనం ప్రాముఖ్యత లు కూడా చాలా విస్తృతమైనవి. వాటి ని విస్మరించ లేము. రానున్న కాలం లో, ఇంధన వినియోగ విధానం మరింత గా మారనుంది. బొగ్గు నుండి చమురు వినియోగం, అదే విధం గా చమురు నుండి గ్యాస్ వినియోగం పెరిగి, చివరగా ఇది ఇంధన పునర్వినియోగం వైపు దారి తీస్తోంది. ఇంధన శక్తి వినియోగం, ఇంధనం ఆదా రెండూ కూడా చాలా ముఖ్యమైనవి. అదే విధం గా నిల్వ కూడా. పర్యావరణ క్షీణత పరమైనటువంటి సవాళ్లు కూడా పెరుగుతాయి. ఈ విషయాన్ని గ్రహించి, భారతదేశం లో గ్యాస్ మరియు మౌలిక సదుపాయాల రంగాల లో పెట్టుబడులు పెరుగుతున్నాయి. 2024వ సంవత్సరానికల్లా, చమురు శుద్ధి, గొట్టపు మార్గాల నిర్మాణం, గ్యాస్ టెర్మినల్స్ ఏర్పాటు లో 100 బిలియన్ డాలర్ వరకు పెట్టుబడులు పెట్టాలని మేము లక్ష్యం గా నిర్ణయించాము. ఆసియా లో అతి పెద్ద చమురు శుద్ధి కర్మాగారం కానున్న భారతదేశపు వెస్ట్ కోస్ట్ రిఫైనరీ ప్రాజెక్టు లో పెట్టుబడి పెట్టాలని సౌదీ అరామ్ కో నిర్ణయించుకొన్నందుకు నేను చాలా సంతోషిస్తున్నాను. దిగువ స్థాయి రంగాల లో ముఖ్యంగా రిటైలింగ్ రంగం లో పెట్టుబడి విధానాన్ని ఇటీవల మేము సరళీకరించాము. దీంతో ఈ రంగం లో వ్యాపారం చేయడం లో సౌలభ్యం పెరిగింది. దీనికి అదనం గా, ప్రస్తుతం 175 గీగావాట్ గా ఉన్న నవీకరణయోగ్య శక్తి ఉత్పత్తి సామర్ధ్యం రానున్న కాలం లో 450 గీగావాట్ స్థాయి కి పెరగనుంది. వేగం గా పెరుగుతున్న భారతదేశ ఆర్ధిక వ్యవస్థ కు విద్యుత్తు రంగం లో పెట్టుబడి చాలా ముఖ్యమైంది. ఈ అవకాశాల ను వినియోగించుకోవలసిందిగా ఇక్కడ హాజరైన విద్యుత్తు కంపెనీల కు మేము విజ్ఞప్తి ని చేస్తున్నాము. మిత్రులారా, ఐదో అంశం చివరిదే కానీ చిన్న విషయం ఏమీ కాదు. మారుతున్న ప్రభుత్వ పాత్ర, దాని ప్రభావం వ్యాపారం యొక్క భవిష్యత్తు పైన చాలా విస్తృతం గా ఉంటుంది. ప్రభుత్వ జోక్యం కనీస స్థాయి లో ఉండాలి, పరిపాలన జోక్యం గరిష్ఠ స్థాయి లో ఉండాలి అనేది ఎల్లప్పుడూ నా ప్రాథమ్యం. పోటీ తో కూడిన, వినూత్నమైనటువంటి, క్రియాశీలమైనటువంటి వ్యాపార రంగానికి చురుకైన, పారదర్శకమైన ప్రభుత్వం అన్ని సదుపాయాల ను అందించే ఒక మంచి సంధాన కర్త పాత్ర ను పోషించగలుగుతుందని నేను భావిస్తున్నాను. ప్రైవేటు రంగం వృద్ధి చెందడానికి స్పష్టమైన నిబంధనలు, సరసమైన విధానం చాలా అవసరం. ఇదే ఆలోచన విధానం తో, గత ఐదు సంవత్సరాల లో భారతదేశం లో మేము అనేక భారీ నిర్మాణాత్మక సంస్కరణల ను చేపట్టాము. ప్రస్తుతం మృదువైన, సరళీకృతమైన విదేశీ ప్రత్యక్ష పెట్టుబడుల విధానం వల్ల భారతదేశం విదేశీ పెట్టుబడుల కు ఒక పెద్ద గమ్య స్థానం గా నిలబడింది. గత ఐదు సంవత్సరాల లో భారతదేశానికి 286 బిలియన్ డాలర్ మేర విదేశీ ప్రత్యక్ష పెట్టుబడులు లభించాయి. ఇది గత 20 సంవత్సరాల లో లభించిన మొత్తం విదేశీ ప్రత్యక్ష పెట్టుబడుల లో సుమారు అర్ధ భాగం గా ఉంది. ఇన్ సాల్వన్సి ఎండ్ బ్యాంక్ రప్టసి కోడ్, దేశ వ్యాప్తం గా ఒకే రకమైన పన్ను ను విధించేటటువంటి విధానం తదితర కఠిన నిర్ణయాలను మేము తీసుకొన్నాము. భారతదేశపు పన్ను స్వరూపం, ఐపిఆర్ రెఝీమ్, ప్రస్తుతం ప్రపంచం లోని అతి చక్కని బిజినెస్ రెఝీమ్ ల తో పోల్చదగ్గవిగా ఉన్నాయి. అటువంటి సంస్కరణ ల కారణం గా భారతదేశం ప్రతి ప్రపంచ స్థాయి ర్యాంకుల లో ఉత్తమ స్థానం లో స్థిరంగా కొనసాగుతోంది. లాజిస్టిక్స్ పర్ఫామన్స్ ఇండెక్స్ లో 10 ర్యాంకులు, గ్లోబల్ ఇనవేశన్ ఇండెక్స్ ర్యాంకుల లో 24 ర్యాంకుల ను మెరుగుపరచుకొన్నాము. ప్రపంచ బ్యాంకు యొక్క ఈజ్ ఆఫ్ డూయింగ్ బిజినెస్ ఇండెక్స్ లో 2014 సంవత్సరం లో 142వ ర్యాంకు లో ఉన్న భారతదేశం 2019 సంవత్సరం కల్లా తన స్థానాన్ని 63వ ర్యాంకు కు మెరుగుపరుచుకొన్నది. అగ్రగామి సంస్కరణల ను అమలు లోకి తెచ్చిన ప్రపంచం లోని పది దేశాల లో మేము వరుస గా 3వ సంవత్సరం స్థానాన్ని సంపాదించాము. అభివృద్ధి కి అడ్డునిలుస్తున్నటువంటి పాత చట్టాల ను సైతం దాదాపు 1500కు పైగా మేము రద్దు చేసేశాము. మిత్రులారా, గడచిన నాలుగైదు సంవత్సరాల లో, 350 మిలియన్ కు పైబడిన ప్రజల ను బ్యాంకింగ్ వ్యవస్థ తో జోడించడమైంది. ప్రస్తుతం దాదాపుగా భారతదేశం లో ప్రతి పౌరుని కి ఒక ప్రత్యేక గుర్తింపు, మొబైల్ ఫోన్, బ్యాంకు ఖాతా ఉన్నాయి. ఈ ఏర్పాటు, ప్రత్యక్ష ప్రయోజన బదిలీ లో పారదర్శకత్వం ద్వారా 20 బిలియన్ డాలర్ కన్నా అధికంగా దుర్వినియోగాన్ని అరికట్టడానికి దారి తీసింది. అంటే ఈ విధానం తో 20 బిలియన్ డాలర్ ఆదా అయింది. ఆరోగ్య పరిరక్షణ అనేది ప్రభుత్వాని కి ఉన్న మరో ముఖ్యమైన బాధ్యత. ఈ రంగం లో సేవ ల నాణ్యత ను మెరుగు పరచడానికి భారతదేశం అనేక చర్యల ను చేపట్టింది. ప్రపంచం లోనే అతి పెద్ద ప్రభుత్వ ఆరోగ్య పరిరక్షణ కార్యక్రమమైన ఆయుష్మాన్ భారత్ యోజన 500 మిలియన్ కన్నా ఎక్కువ మంది ప్రజల కు ఆరోగ్య సేవల ను అందిస్తోంది. ఈ సంఖ్య మొత్తం అమెరికా, కెనడా, మెక్సికో ల జనాభా కన్నా అధికం. అంతే కాదు, ఈ పథకం వల్ల భారతదేశం లో ఆరోగ్య సంరక్షణ రంగం లో పెట్టుబడుల అవకాశాలు గణనీయం గా పెరిగాయి. దీంతో, ఈ రోజు న, భారతదేశం కూడా అతి పెద్ద ఆరోగ్య సంరక్షణ వినియోగదారుని గా, నాణ్యమైన ఆరోగ్య సంరక్షణ ప్రదాత గా రూపొందింది. సాంకేతిక పరిజ్ఞానం యొక్క వినియోగం, ఆరోగ్య సంరక్షణ రంగం లో విప్లవాత్మకమైన మార్పుల ను తీసుకు వచ్చింది. ఇది ఆర్థిక పరమైన అవకాశాల ను కల్పించడం తో పాటు కోట్లాది ప్రజల ఉత్పాదకత ను కూడా పెంపొందించింది. మిత్రులారా, ఇవాళ, నేను ఈ వేదిక మీది నుండి మీకు భరోసాను ఇవ్వాలనుకొంటున్నాను. అది ఏమిటంటే, భారతదేశం లో పురోగతి యొక్క ఈ వేగం జోరు అందుకొంటుంది అని. దేశ అభివృద్ధి కి సంబంధించిన ప్రతి ఒక్క నిర్ణయాన్ని మేము తీసుకొంటున్నాము. మా విధానాలు సందిగ్ధత కు తావు లేనటువంటివిగాను మరియు మా లక్ష్యం ఖాయమైందిగాను ఉన్నాయి. 5 ట్రిలియన్ డాలర్ విలువైన ఆర్థిక వ్యవస్థ లక్ష్య సాధన కై మార్గసూచీ సిద్ధం గా ఉంది. ఈ లక్ష్యం కేవలం రాశిపరమైనటువంటి వృద్ధి కే కాదు, భారతదేశం లో ప్రతి ఒక్కరి జీవన నాణ్యత ను మెరుగుపరచడానికి సంబంధించింది కూడాను. మేము వ్యాపారం చేయడం లో సౌలభ్యాన్ని మెరుగుపరచడమొక్కటే కాక జీవించడం లో సౌలభ్యాన్ని సైతం మెరుగుపరుచుతున్నాము. రాజకీయ స్థిరత్వం, అంచనా వేయగలిగినటువంటి విధానాలు మరియు భారీ వైవిధ్యం తో కూడిన విపణి ల కారణం గా భారతదేశం లో మీరు పెట్టే పెట్టుబడి అత్యంత లాభదాయకం గా ఉంటుంది. మిత్రులారా, మన భాగస్వామ్య దేశాల సహకారం మన అభివృద్ధి ప్రయాణం లో ఒక విడదీయలేనటువంటి భాగం గా ఉంది. అన్ని దేశాల తో పూరకాన్ని అన్వేషించడం ద్వారా, మేము అన్ని పక్షాలు గెలిచేటటువంటి పరిస్థితి ని సృష్టించడం కోసం కృషి చేస్తున్నాము. సౌదీ అరేబియా యొక్క 2030వ సంవత్సరపు దార్శనికత కు మరియు ఆర్థిక వ్యవస్థ ను వివిధీకరించే పథకాల కు మేము అండ గా నిలబడుతాము. మిత్రులారా, భారతదేశం 2022వ సంవత్సరం లో స్వాతంత్ర్య సిద్ధి యొక్క 75 సంవత్సరాల ను ముగించుకోబోతున్నది. అప్పటి కల్లా, మేము మా కోసమని ఒక ‘న్యూ ఇండియా’ను ఆవిష్కరించుకోవాలనే ఒక లక్ష్యాన్ని నిర్దేశించుకొన్నాము. ఆ ‘న్యూ ఇండియా’లో భారతదేశం లోని ప్రతి ఒక్కరు కొత్త కలల ను కంటారు, మనస్సు లో ఒక కొత్త శక్తి ని నింపుకొంటారు. ఆ ‘న్యూ ఇండియా’లో ఒక నూతనమైన అవకాశాలు అందివస్తాయి. మిత్రులారా, ఆ శక్తిమంతమైనటువంటి మరియు దక్షత కలిగినటువంటి భారతదేశం ఒక్క మాకు మాత్రమే కాక యావత్తు ప్రపంచానికి కూడాను శాంతి మరియు సంతోషాల వనరు గా ఉండగలదు. ప్రపంచం లో భారతదేశం అతి పెద్ద ఆర్థిక వ్యవస్థ గా ఉండి మరియు భారతదేశం సైనికపరం గా కూడాను బలవంతంగా ఉండిన తరుణం లో కూడాను మేము ఎవ్వరి పైనా ఒత్తిడి తేలేదు. ఏ ఒక్కరి పైనా బల ప్రయోగానికి ఒడిగట్టలేదు. ఈ వాస్తవానికి చరిత్రే సాక్షి. భారతదేశం తన శక్తియుక్తుల ను మరియు కార్యసిద్ధుల ను యావత్తు ప్రపంచం తో పంచుకొన్నది. దీనికి కారణం మేము యావత్తు ప్రపంచాన్ని ఒక కుటుంబం గా ఎంచాము. అదే ‘వసుధైవ కుటుంబకమ్’. న్యూ ఇండియా లో ఒక సరిక్రొత్త శక్తి ఉంటుంది కానీ అదే శాశ్వత భూమి దాని ఆలోచన లో ప్రతిఫలిస్తుంది. ఈ యొక్క ప్రపంచ సంక్షేమ యాత్ర లో భారతదేశం తో భాగాన్ని పంచుకోవలసింది గా మిమ్ములను మరియు ప్రపంచవ్యాప్త వ్యాపార వర్గాల ను నేను ఆహ్వానిస్తున్నాను. మీకు సహాయాన్ని అందించడం కోసం నేను మరియు నా యొక్క జట్టు సదా సన్నద్ధం గా ఉంటాము. నా ఆలోచన లలో కొన్నింటి ని మీతో పంచుకోవడానికి మీరు నాకు ఒక అవకాశాన్ని ఇచ్చారు. మీరు నేను చెప్పిన మాటల ను విన్నందుకు గాను మీకు ఇవే నా యొక్క ధన్యవాదాలు. మరొక్క మారు నేను క్రౌన్ ప్రిన్స్ కు మరియు ఈ రాజ్యాని కి నా హృద‌య‌పూర్వక కృత‌జ్ఞ‌త‌ల ను వ్యక్తం చేస్తున్నాను. ఇంతటి తో నేను నా యొక్క ఈ ఉపన్యాసాన్ని ముగిస్తున్నాను. మీకు అందరి కి అనేకానేక ధన్యవాదాలు.